舂陵戴侯曾孫玄在平林兵中，號更始將軍。時漢兵已十餘萬，諸將議以兵多而無所統一，欲立劉氏以從人望。南陽豪桀及王常等皆欲立劉縯；而新市、平林將帥樂放縱，憚縯威明，貪玄懦弱，先共定策立之，然後召縯示其議。縯曰：「諸將軍幸欲尊立宗室，甚厚，然今赤眉起青、徐，眾數十萬，聞南陽立宗室，恐赤眉復有所立，王莽未滅而宗室相攻，是疑天下而自損權，非所以破莽也。舂陵去宛三百里耳，遽自尊立，為天下准的，使後人得承吾敝，非計之善者也。不如且稱王以號令，王勢亦足以斬諸將。若赤眉所立者賢，相率而往從之，必不奪吾爵位。若無所立，破莽，降赤眉，然後舉尊號，亦未晚也。」諸將多曰：「善！」張卬拔劍擊地曰：「疑事無功，今日之議，不得有二！」眾皆從之。二月，辛巳朔，設壇場於淯水上沙中，玄即皇帝位，南面立，朝群臣；羞愧流汗，舉手不能言。於是大赦，改元，以族父良為國三老，王匡為定國上公，王鳳為成國上公，硃鮪為大司馬，劉縯為大司徒，陳牧為大司空，餘皆九卿將軍。由是豪桀失望，多不服。
新市、平林諸將以劉縯兄弟威名益盛，陰勸更始除之。秀謂縯曰：「事欲不善。」縯笑曰：「常如是耳。」更始大會諸將，取縯寶劍視之。繡衣御史申徒建隨獻玉玦，更始不敢發。縯舅樊宏謂縯曰：「建得無有范增之意乎？」縯不應。李軼初與縯兄弟善，後更諂事新貴。秀戒縯曰：「此人不可覆信。」縯不從。縯部將劉稷，勇冠三軍，聞更始立，怒曰：「本起兵圖大事者，伯升兄弟也。今更始何為者邪！」更始以稷為抗威將軍，稷不肯拜。更始乃與諸將陳兵數千人，先收稷，將誅之，縯固爭。李軼、硃鮪因勸更始並執縯，即日殺之。以族兄光祿勳賜為大司徒。秀聞之，自父城馳詣宛謝。司徒官屬迎吊秀，秀不與交私語，惟深引過而已，未嘗自伐昆陽之功；又不敢為縯服喪，飲食言笑如平常。更始以是慚，拜秀為破虜大將軍，封武信侯。
王莽使太師王匡、國將哀章守洛陽。更始遣定國上公王匡攻洛陽，西屏大將軍申屠建、丞相司直李松攻武關，三輔震動。析人鄧曄、於匡起兵南鄉以應漢，攻武關都尉硃萌，萌降；進攻右隊大夫宋綱，殺之；西拔湖。莽愈憂，不知所出。崔發言：「古者國有大災，則哭以厭之。宜告天以求救。」莽乃率群臣至南郊，陳其符命本末，仰天大哭，氣盡，伏而叩頭。諸生、小民旦夕會哭，為設飧粥；甚悲哀者，除以為郎，郎至五千餘人。莽拜將軍九人，皆以虎為號，將北軍精兵數萬人以東，內其妻子宮中以為質。時省中黃金尚六十餘萬斤，它財物稱是，莽愈愛之，賜九虎士人四千錢；眾重怨，無鬥意。九虎至華陰回谿，距隘自守。於匡、鄧曄擊之，六虎敗走；二虎詣闕歸死，莽使使責死者安在，皆自殺；其四虎亡。三虎收散卒保渭口京師倉。鄧曄開武關迎漢兵。李松將三千餘人至湖，與曄等共攻京師倉，未下。曄以弘農掾王憲為校尉，將數百人北度渭，入左馮翊界。李松遣偏將軍韓臣等徑西至新豐擊破莽波水將軍，追奔至長門宮。王憲北至頻陽，所過迎降。諸縣大姓名各起兵稱漢將，率眾隨憲。李松、鄧曄引軍至華陰，而長安旁兵四會城下；又聞天水隗氏方到，皆爭欲先入城，貪立大功、鹵掠之利。莽赦城中囚徒，皆授兵，殺豨，飲其血，與誓曰：「有不為新室者，社鬼記之！」使更始將軍史諶將之。度渭橋，皆散走；諶空還。眾兵發掘莽妻、子、父、祖塚，燒其棺槨及九廟、明堂、辟雍，火照城中。
九月，戊申朔，兵從宣平城門入。張邯逢兵見殺；王邑、王林、王巡、帶足惲等分將兵距擊北闕下，會日暮，官府、邸第盡奔亡。己酉，城中少年硃弟、張魚等恐見鹵掠，趨讙並和，燒作室門，斧敬法闥，呼曰：「反虜王莽，何不出降！」火及掖庭、承明，黃皇室主所居。黃皇室主曰：「何面目以見漢家！」自投火中而死。
更始欲令親近大將徇河北，大司徒賜言：「諸家子獨有文叔可用。」硃鮪等以為不可，更始狐疑，賜深勸之。更始乃以劉秀行大司馬事，持節北渡河，鎮慰州郡。